**ЧРЕЗ**

**ПРЕДСЕДАТЕЛЯ НА**

**НАРОДНОТО СЪБРАНИЕ**

**ДО**

**МИНИСТЪРА НА ПРАВОСЪДИЕТО**

**Г-Н ХРИСТО ИВАНОВ**

**ВЪПРОС**

**от проф. д-р Вили Лилков**

**народен представител от ПГ Реформаторски блок**

На основание чл. 90, ал. 1 от Конституцията на Република България и чл. 91 от Правилника за организацията и дейността на Народното събрание, внасям въпрос

**ОТНОСНО:** „**Намеренията на Министерството на правосъдието за промяна на статута на затвора в град Белене**“

**УВАЖАЕМИ ГОСПОДИН МИНИСТЪР**,

Този въпрос е във връзка със запитване, отправено към мен от общински съветници в град Белене, които са получили информация по неофициален път за предстоящо преобразуване на затвора -Белене в Затворническо общежитие от закрит тип към затвора в град Плевен.

Този въпрос вълнува целия град, защото е свързан с определен брой съкращения на служители, а основно заетостта в град Белене е съсредоточена в държавните институции.

Затворът в град Белене е по-голям от Плевенския и с по-голям капацитет. Плевенският затвор е създаден първоначално като подразделение на затвора в Белене. В момента в затвора в Белене има 500 лишени от свобода със 147 служители, при щат 165 бройки. В Плевен 400 са лишените от свобода, а служителите са повече на брой. През последните години има увеличение в щата на затвора в Плевен, за разлика от Белене, въпреки съотношението „лишени от свобода – служители“. При извършена проверка от Български Хелзински Комитет относно битовите условия в Зоната за повишена сигурност на затвора в Белене е отчетен добър резултат. Проверките от Комитета против изтезанията не са отчели прояви на насилие или наличие на корупционни практики.

Считам, че тези факти са достатъчни, като основание, за самостоятелното съществуване на затвора в град Белене.

В тази връзка моля да ми отговорите на следния въпрос:

**Какви са намеренията на Министерството на правосъдието относно статута на затвора в град Белене?**

София, 11.03.2015 г. **Народен представител:**